»Jeg lænker mig til døren,« siger vred butiksejer. Hun har investeret millioner i Stiftens Caramella og vil ikke eksproprieres til fordel for ny Bruuns Bro med plads til el-tog under sig.

Annonce

Hun har investeret millioner af kr. i dyre ismaskiner.

Hun har brugt oceaner af tid på at rejse til Italien for at lære at lave is på den helt rigtige italienske måde.

Hun har kæmpet sig til succes på det benhårde marked for bland-selv-slik.

Derfor har Marianne Andersen, indehaver af Stiftens Caramella på Bruuns Bro, ikke tænkt sig at se til, mens Banedanmark river Bruuns Arkade med de syv butikslokaler, der indeholder forretninger, ejendomsmæglere og restauranter, ned.

»Jeg lænker mig til døren,« siger Marianne Andersen og ser ud, som om hun mener det.

Annonce

Mail med en bombe

Det kom som en bombe, da Marianne Andersen fik en mail fra Banedanmark.

I mailen stod der, at en nedrivning af Bruuns Arkade er en af to løsninger, Banedanmark har udtænkt for at løse det største problem i elektrificeringen af jernbanen i Jylland:

Frihøjden mellem togene og M.P. Bruuns Bro er så beskeden, at der ikke er plads til køreledningerne. Toget kan simpelthen ikke komme ind til perronen på Aarhus Hovedbanegård.

Problemet kan løses ved simpelthen at rive M.P. Bruuns Bro ned og bygge den op igen i en ny og højere version. Men den løsning indebærer, at Bruuns Arkade også rives ned.

Annonce

Tegnet af Exner-arkitekter

Og Banedanmark planlægger ikke med en genopbygning af arkaden, der er fra 2004 og tegnet af den højt respekterede Exners Tegnestue.

Men hvad er en lille slikbutik i sammenligning med elektrificering af jernbanen. Der er både store miljøgevinster og hurtigere rejsetider at hente?

»Jamen, det er jo ikke det ene eller det andet. Der er en anden løsning. Banedanmark siger selv, at problemet kan løses ved at sænke sporene ude i Banegraven. Det synes jeg, at de skulle gøre,« siger Marianne Andersen.

Inden hun lænker sig fast til sin forretnings dør, har hun tænkt sig at skrive et indlæg til Banedanmark i den offentlige høring, der foregår frem til 27. november.

Annonce

Min forretning

Her vil hun fortælle, at hun ikke kan leve med at blive bort-eksproprieret:

»Jeg har skabt et forretningskoncept, som ikke uden videre kan flyttes rundt i byen. Og det er min forretning. Det er mine lokaler. Det er en investering, jeg har lavet, der en dag også skal komme mine børn til gode,« siger Marianne Andersen.

Hun står oppe på første sals laget blandt slik i lange baner og Carpigiani-ismaskiner til en halv million kr. stykket.

»Ismaskinernes Ferrari,« kalder hun de maskiner, hun over tre år rejste til Italien for at lære at betjene.

»Banedanmark skal ikke bare komme og sige »smut, vi skal bruge Bruuns Bro«. Jeg har lagt utrolig meget energi i det her, og nu er det mit levebrød sammen med Café Stiften,« siger Marianne Andersen.